ChatGPT vil have adgang til sundhedsdata på din iPhone

OpenAI gør klar til at tage næste skridt i den personlige assistent-revolution: at lære din krop endnu bedre at kende. I kildekoden til den nyeste version af ChatGPT-appen til iPhone er der dukket et velkendt ikon op – Apple Health-symbolet – som antyder, at ChatGPT snart kan få adgang til din aktivitet, søvn, kost, vejrtrækning og selv din hørelse. Det skriver MacRumours.

Det er endnu uklart, hvornår – eller om – funktionen bliver aktiveret for almindelige brugere. Men billedfilens navn i appen efterlader ikke meget tvivl om intentionen: ChatGPT skal kunne kobles direkte til Apple Health og bruge dine sundhedsdata til at give mere “personlige og nyttige” svar.

Og det er her, alarmklokkerne begynder at ringe.

I teorien kan AI-rådgivning baseret på dine faktiske data være ekstremt praktisk. Tænk: “Du sov kun fem timer i nat – skal vi justere dine træningsmål i dag?” Eller: “Din puls har ligget højere end normalt. Måske skal du tage en pause.”

Men sundhedsdata er noget af det mest følsomme, vi overhovedet ejer. Og ChatGPT er ikke en sundhedsapp – det er en global AI-platform, som allerede binder sig sammen med en lang række tjenester som Google Drive, Outlook, Slack og Dropbox.

At give en sådan platform adgang til din puls, dit aktivitetsniveau eller dine spisevaner kræver mere end et godkendelsesskærmbillede i en app. Det kræver gennemsigtighed, sikkerhed – og en tydelig forklaring på, hvordan data bliver brugt, gemt og beskyttet.

Kender din puls

OpenAI selv siger ikke et ord. Apple har heller ikke annonceret noget. Det eneste vi ved, er, at funktionen ligger skjult i appen, og at Apple Health – hvis planerne bliver til virkelighed – vil dukke op i ChatGPT-indstillinger under “Apps & Connectors”.

Det antyder, at integrationen bliver frivillig. Men frivillig eller ej: Det her er den slags funktion, der kræver ekstra omhu, fordi grænsen mellem hjælp og overvågning hurtigt bliver sløret.Hvis ChatGPT får lov til at kigge med i din Apple Health-profil, tager vi et stort skridt ind i en fremtid, hvor kunstig intelligens ikke kun kender dine filer og mails – men også din hvilepuls. Og det er værd at tænke over, før du trykker “Tillad”.

ChatGPT vil have adgang til sundhedsdata på din iPhone